DEĊIŻJONI TAL-KUMMISSJONI
tal-10 ta' Frar 2009
dwar kontribut finanzjarju mill-Komunità għal miżuri ta’ emerġenza fil-ġlieda kontra l-marda ta’ Newcastle fil-Ġermanja fl-2008
(notifikata taħt id-dokument numru C(2009) 712)
(It-test Ġermaniż biss huwa awtentiku)
(2009/110/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-qasam veterinarju (1), u b’mod partikolari l-Artikoli 3(3) u 4(2) tagħha,
Billi:
(1)
Il-marda ta’ Newcastle hija marda virali infettiva li tikkawża rata għolja ta’ mwiet fit-tjur.
(2)
Fil-każ ta’ tifqigħa tal-marda ta’ Newcastle, hemm ir-riskju li l-aġent tal-marda jista’ jinfirex f’irziezet oħra tat-tjur f’dak l-Istat Membru, imma wkoll fi Stati Membri oħra u f’terzi pajjiżi permezz tal-kummerċ fit-tjur ħajjin jew il-prodotti tagħhom.
(3)
Tifqigħa ta’ din il-marda tista’ għaldaqstant tieħu proporzjonijiet epidemiċi u tkun responsabbli li tnaqqas bil-kbir il-profitabbiltà tat-trobbija tat-tjur.
(4)
Id-Direttiva tal-Kunsill 92/66/KEE tal-14 ta’ Lulju 1992 li tintroduċi l-miżuri tal-Komunità għall-kontroll tal-marda ta’ Newcastle (2) tistipula miżuri li f’każ ta’ tifqigħa għandhom jiġu implimentati immedjatament mill-Istati Membri b’urġenza sabiex jiġi evitat aktar tixrid tal-vajrus.
(5)
Id-Deċiżjoni 90/424/KEE tistipula l-proċeduri li jirregolaw il-kontribut finanzjarju tal-Komunità għal miżuri veterinarji speċifiċi, inklużi miżuri ta’ emerġenza. Skont l-Artikolu 4(2) ta’ dik id-Deċiżjoni, l-Istati Membri għandhom jingħataw kontribut finanzjarju lejn l-ispejjeż ta’ ċerti miżuri għall-qerda tal-marda ta’ Newcastle.
(6)
L-Artikoli 3(5) u 4(2) tad-Deċiżjoni 90/424/KEE jistabbilixxu regoli dwar il-perċentwali tan-nefqa mġarrba mill-Istat Membru li tista’ tkun koperta mill-kontribut finanzjarju tal-Komunità.
(7)
Il-ħlas ta’ kontribut finanzjarju tal-Komunità għal miżuri ta’ emerġenza għall-qerda tal-marda Newcastle huwa soġġett għar-regoli stipulati fir-Regolament tal-Kummissjoni (KE) Nru 349/2005 tat-28 ta’ Frar 2005 li jistabbilixxi r-regoli rigward il-finanzjament Komunitarju għal miżuri urġenti u għall-ġlieda kontra ċertu mard tal-annimali kif imsemmi fid-Deċiżjoni tal-Kunsill 90/424/KEE (3).
(8)
Tifqigħat tal-marda ta’ Newcastle seħħew fil-Ġermanja fl-2008. Il-Ġermanja ħadet miżuri skont id-Direttiva 92/66/KEE u l-Artikolu 3(2) tad-Deċiżjoni 90/424/KEE, biex tiġġieled dawn it-tifqigħat.
(9)
Il-Ġermanja kienet konformi għal kollox mal-obbligi tekniċi u amministrattivi tagħha kif stipulati fl-Artikolu 3(3) tad-Deċiżjoni 90/424/KEE u l-Artikolu 6 tar-Regolament (KE) Nru 349/2005.
(10)
Fit-18 ta’ Ġunju 2008 u s-17 ta’ Lulju 2008, il-Ġermanja ppreżentat stima tal-ispejjeż imġarrba fit-teħid tal-miżuri biex tinqered il-marda ta’ Newcastle.
(11)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Kontribut finanzjarju mill-Komunità lill-Ġermanja
Kontribut finanzjarju mill-Komunità jista’ jingħata lill-Ġermanja għall-ispejjeż imġarrba minn dan l-Istat Membru fit-teħid tal-miżuri skont l-Artikolu 3(2) u 4(2) tad-Deċiżjoni 90/424/KEE, fil-ġlieda kontra l-marda ta’ Newcastle fl-2008.
Artikolu 2
Destinatarju
Din id-Deċiżjoni hija indirizzata lir-Repubblika Federali tal-Ġermanja.
Magħmula fi Brussell, 10 ta’ Frar 2009.